Document ID: /roh_data/filtered/fineweb-2-filterrobots_roh.jsonl.gz/31970

500 onns refurmaziun Colliaziun cun Tirol ha influenzà la cretta a Samignun
La colliaziun tranter l'Engiadina e Samignun era en il 16avel tschientaner mo da stad bain accessibla. Vers il Tirol percunter era quai pussaivel da cursar meglier. Uschia ha il Tirol influenzà pli fitg la cretta a Samignun che l'Engiadina.
Samignun ha adina gì ina stretga colliaziun cun il Tirol. La collavuraziun e l’amicizia funcziunavan bain. Quai betg mo pervi da la situaziun geografica. Blers da Samignun maridavan persunas tirolaisas.
Rumantsch ha patì - refurmads han grev
Causa la buna constellaziun tranter il Tirol e Samignun, ha la lingua rumantscha pers l’impurtanza. Adina dapliras persunas discurrivan la lingua tudestga.
Era Samignun aveva singuls Refurmads. Els avevan perfin in reverenda. Ma la situaziun finanziala en il 16avel tschientenar era nauscha: finanziar in agen reverenda era quasi nunpussaivel. Oz sa tracti tar la baselgia a Samignun d’ina baselgia paritetica, ina baselgia che omadus crettas dastgan duvrar.
RR actualitad 11:00